
**Rímsko - katolícky farský úrad Čimhová**

**Čimhová 7**

**027 12 Liesek**

**+421/43/538 4218,** [**farnostcimhova@gmail.com**](mailto:farnostcimhova@gmail.com)**, farnostcimhova.sk**

**Sviatosť zmierenia-priebeh**

**Svätá spoveď prebieha takto:**

Po dobrej príprave doma (spytovaní svedomia a vzývaní Ducha Svätého) môžeš ísť na sv. spoveď. Zober so sebou modlitebnú knižku a papierik s napísanými hriechmi. Pri vstupe do spovednice pozdravíš:

**Pochválený buď Ježiš Kristus.**

Potom si kľakneš, ***nahlas sa prežehnáš*** a povieš:

**Spovedám sa Pánu Bohu i vám, duchovný otče, že od poslednej spovede (*povieš približne časovú líniu - napr. pred mesiacom, na Vianoce*) som spáchal tieto hriechy:**

A prečítaš alebo povieš všetky svoje hriechy, na ktoré sa pamätáš (pri ťažkých hriechoch aj ich počet a okolnosti). Keď dohovoríš hriechy, na koniec povieš: **Na viac si už nepamätám.**

Kňaz ti povie, ako máš bojovať proti hriechom, povzbudí ťa, dá ti skutok pokánia alebo niečo sa pomodliť (to si treba zapamätať) a vyzve ťa, aby si prejavil dokonalú **ľútosť:**

**Bože môj, celým srdcom Ťa milujem, a preto veľmi ľutujem,**

**že som Ťa hriechmi urazil.**

**Chcem sa naozaj polepšiť a hriechu sa chrániť.**

**Otče, odpusť mi pre krv Kristovu.**

**Formula rozhrešenia**:

„Milosrdný Boh Otec, ktorý smrťou a zmŕtvychvstaním svojho Syna zmieril svet so sebou a zoslal Ducha Svätého na odpustenie hriechov, nech ti službou Cirkvi udelí odpustenie a pokoj. A ja ťa rozhrešujem od tvojich hriechov v mene Otca i Syna i Ducha Svätého.“

Kňaz ti dá rozhrešenie pri ktorom sa na konci ***prežehnáš*** a povieš***:*** **Amen.**

Potom ti povie: Ďakuj Pánovi, lebo je dobrý!

Odpovieš: **Lebo jeho milosrdenstvo trvá na veky.**

Kňaz povie: Pán Ježiš ti odpustil hriechy. Choď v pokoji.

Poďakuješ: **Bohu vďaka.**

Odchádzaš zo spovednice s pozdravom: **S Pánom Bohom.**

Potom, čo najskôr (najlepšie ešte v kostole) poďakuj za odpustenie hriechov (modlitba po spovedi je v modlitebnej knižke) a vykonaj to pokánie (modlitbu, skutok), ktoré ti kňaz určil pri spovedi!